**Loodusõpetus IV klass**

**Õpitulemused IV klassi lõpuks**

õpilane

* kirjeldab joonise põhjal Päikesesüsteemi ehitust;
* põhjendab mudeli järgi öö ja päeva vaheldumist Maal;
* leiab taevasfääril ja taevakaardil Suure Vankri ja Põhjanaela ning määrab põhjasuuna;
* leiab eri allikaist infot maailmaruumi kohta etteantud teemal, koostab ja esitab ülevaate;
* kirjeldab maailma poliitilise kaardi järgi etteantud riiki, sh geograafilist asendit;
* teab ja näitab kaardil mandreid ja ookeane ning suuremaid Euroopa riike;
* leiab atlasest kohanimede registri järgi tundmatu koha;
* toob näiteid erinevate looduskatastroofide kohta ning kirjeldab nende mõju loodusele ja inimeste tegevusele;
* oskab kasutada valgusmikroskoopi;
* teab, et kõik organismid koosnevad rakkudest;
* selgitab ühe- ja hulkraksete erinevust;
* nimetab bakterite eluavaldusi ning tähtsust looduses ja inimese elus;
* võrdleb taimede, loomade, seente ja bakterite eluavaldusi;
* toob näiteid taimede ja loomade kohastumise kohta kõrbes, vihmametsas, mäestikes ning jäävööndis;
* nimetab inimese elundkondade tähtsamaid elundeid, kirjeldab nende ülesandeid ja talitluse üldisi põhimõtteid ning vastastikuseid seoseid;
* teab, et inimene ja tema eellased kuuluvad loomariiki;
* seostab inimese ja teiste organismide elundeid nende funktsioonidega;
* võrdleb inimest selgroogsete loomadega;
* uurib lihtsa katse või mudeli järgi inimese elundi või elundkonna talitlust;
* toob näiteid taimede, loomade, seente ja bakterite tähtsuse kohta inimese elus;
* põhjendab tervisliku eluviisi põhimõtteid ning koostab tervisliku päevamenüü.

**Hindamine**

Loodusõpetuses pöörame õpilaste uurimisoskusi hinnates tähelepanu probleemide tuvastamisele, küsimuste sõnastamisele, katse kavandamisele, andmete kogumisele. Samuti hindame taustainfo kogumise, küsimuste sõnastamise, töövahendite käsitsemise, diagrammide analüüsi, järelduste tegemise ning tulemuste esitamise oskust. Hindame oskust sõnastada probleeme ja aktiivset osalust aruteludes, oma arvamuse väljendamist ning põhjendamist.

I poolaastal teeme kaks teadmiste kontrolli. Esimene toimub peale teema ,,Maailmaruum“ läbimist ja teine siis, kui on läbitud teema ,,Planeet Maa“.

II poolaastal teeme neli teadmiste kontrolli. Teemade ,,Elu mitmekesisus Maal“, ,,Elu erinevates keskkonnatingimustes“, ,,Inimene“ ja ,,Taimed, loomad, seened ja bakterid inimese kasutuses“ järel teeme kokkuvõtte ja lapsed saavad oma teadmisi näidata.

Õpetaja annab teadmiste kontrollimise kuupäeva aegsasti teada. Kokkuvõtvad hinded/hinnangud saavad õpilased I ja II poolaasta lõpuks.